Here is a page extracted from Wikipedia that may contain CSS, HTML, and a lot of unformatted text.

Title: Federación
Content: Una federación (d'o latín fœdus, "pauto") ye un Estato independient formato por cuantas rechions autonomas, libres y soberanas, (a sobén clamatas "estatos"), unitas por un gubierno central ("federal"). En una federación, o estatus autonomo d'os estatos ye reconoixito por una constitución propia y no puede estar alterato por una decisión unilateral d'o gubierno central. As federacions a ormino se forman por alcuerdo entre os estatos soberanos, anque cheneralment no'n tienen o dreito a la seccesión de manera unilateral.

Constitución politica 
A forma de gubierno u a estructura constitucional d'a federación se clama federalismo. Iste sistema de gubierno divide o poder constitucionalment entre l'autoridat central y as unidaz politicas (estatos u provincias) parcialment autonomas. Istos dos rans de gubierno son independients, pero comparten a soberanía.

A soberanía d'os estatos miembros d'una federación no ye pas ilimitata, ya que ceden ciertos poders economicos y dreitos a lo gubierno central; perdendo prencipalment o poder de controlar os afers y as relacions con os países foranos de manera autonoma, asinas como lo suyo estatus internacional como entidat politica independient, anque bi'n ha d'excepcions.

A diferencia d'atros estatos con divisions territorials autonomas como os estatos rechionals, os estatos que forman una federación cedioron bellas atribucions politicas ta la federación, mientres que en os estatos rechionals ye o gubierno central qui cede bellas atribucions ta las rechions autonomas y conserva o dreito a retirar-las. O gubierno federal, por tanto, no bi tiene o dreito a intervenir, de forma unilateral, en o gubierno d'as entidaz que forman a federación. Manimenos, bi'n ha d'excepcions como ye o caso d'a federación d'Archentina, an que o gubierno federal ha intervenito en diversas provincias.

Formación historica d'as federacions 
Historicament, bellas federacions han surtito d'un alcuerdo entre estatos deseparatos u independients dende feba poco, ta resolver problemas comuns, ta dar-se esfensa mutua, u por cuestions economicas, como ha estato lo caso d'os Estaus Unius, Suiza, Canadá y Australia.

Una vegata que os estatos han decidito ingresar u fer parte d'una federación, o dreito a la secesión ha estato historicament un tema controvertito, que ha ocasionato graves guerras cebils, como estió lo caso d'os Estatos Confederatos d'America en os Estaus Unius, u de Texas y a Republica de Yucatán en Mexico.

Forma de gubierno d'as federacions 
O federalismo pueder surtir adintro d'una monarquía constitucional, como Canadá u Australia, u adintro d'un gubierno republicano, como os Estaus Unius, Alemanya u Mexico (un concepto que ye conoixito como republica federal).

Se veiga tamién 
 Confederación
 Estato rechional
 Estato unitario
 Formas de gubierno

Formas de gubierno